ગુજરાતની ચૂંટણીનાં પરિણામો બાદ કેન્દ્રમાં મોદી સરકારને પ્રતીતિ થઇ ચૂકી છે કે, વર્ષ-૨૦૧૯ની લોકસભાની ચૂંટણી જીતવા એડીથી માંડીને ચોટી સુધી પૂરેપૂરી તાકાત લગાડવી પડશે. મોદી સરકાર પાસે પ્રજાને ઘણી અપેક્ષાઓ છે અને ક્યારેક વધુ પડતી આશાઓ અને અપેક્ષાઓ ઘાતક નીવડે છે. દેશના અર્થતંત્રને સુધારવા માટે પાંચ વર્ષનો સમય ખૂબ લાંબો ગણાતો નથી, પરંતુ ચૂંટણીટાણે આપેલાં વચનો જ્યારે સોશિયલ મીડિયામાં બૂમરેન્ગ થાય છે ત્યારે સત્તાધીશોની હાલત કફોડી થાય છે. મોદી સરકારે વર્ષ-૨૦૧૪માં સત્તાનાં સૂત્રો હસ્તગત કર્યાં ત્યારે ભારતનું અર્થતંત્ર ડામાડોળ હતું, બેન્કોની એનપીએ (નોન પરફોર્મિંગ એસેટ્સ) ચિંતાજનક હદે વધી ચૂકી હતી, કોર્પોરેટ ગૃહો મનમોહનસિંઘ સરકાર દ્વિતીયની નીતિઓની અનિર્ણાયકતાને પગલે નારાજ હતા. ફુગાવો વધ્યો હતો.